SET ปิดพุ่ง 8 จุด รับแรงซื้อหุ้นแลกการ์ด – กลุ่มนอนแบงก์หนุน
SET ปิดพุ่ง 8 จุด รับกองทุนปรับพอร์ตเล็งหุ้น Laggard หลังได้รับผลกระทบสถานการณ์โควิด และแรงหนุนจากกลุ่มนอนแบงก์ขึ้นตอบรับสัญญาณดอกเบี้ย Bottom ไปแล้ว แนะติดตามแถลง “เฟด” คืนนี้ พรุ่งนี้ทิศทางตลาดฯขึ้นอยู่กับสัญญาณของเฟด ให้แนวรับ 1,530 แนวต้าน 1,560 จุด
18 ส.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ หลังจากที่จำนวนผู้ติดเชื้อไวรัสโควิด-19 และจำนวนผู้หายป่วยกลับบ้านอยู่ในระดับที่ใกล้เคียงกันในลักษณะนิ่งๆทำให้นักลงทุนมีการปรับพอร์ตการลงทุนอีกครั้ง โดยเฉพาะนักลงทุนสถาบันเข้ามาจับตาหุ้นที่ยัง Laggard หลังจากได้รับผลกระทบจากการแพร่ระบาดโควิด ทำให้ดัชนีฯสามารถปรับตัวขึ้นมาแถว 1,550 จุดได้
นอกจากนี้ตลาดฯยังได้แรงหนุนจากกลุ่ม Non-Bank ที่ปรับตัวขึ้นมาตอบรับประเด็นที่เริ่มเห็นสัญญาณว่าอัตราดอกเบี้ยอาจผ่านจุดต่ำสุด (Bottom) ไปแล้ว หลังจาก บริษัท เมืองไทย แคปปิตอล จำกัด (มหาชน) หรือ MTC ได้ปรับขึ้นอัตราดอกเบี้ยต่ำสุด
อย่างไรก็ดี Upside ตลาดฯก็ชะลอลงระหว่างการรอติดตามถ้อยแถลงของประธานธนาคารกลางสหรัฐฯ (เฟด) ในคืนนี้จะมีการเปิดเผยรายงานการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ซึ่งจะเปิดเผยการประชุมของวันที่ 27 – 28 ก.ค.จะมีการส่งสัญญาณการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) หรือปรับขึ้นอัตราดอกเบี้ยหรือไม่
สำหรับแนวโน้มการลงทุนในวันพรุ่งนี้ (19 ส.ค.) นายสุโชติ กล่าวว่า ทิศทางตลาดฯขึ้นอยู่กับถ้อยแถลงของประธานเฟดหากส่งสัญญาณลด QE ตลาดฯก็มีโอกาสพักตัว โดยมีแนวรับ 1,530 จุด ส่วนแนวต้าน 1,560 จุด พร้อมให้ติดตามปัจจัยในประเทศว่าภาครัฐจะผ่อนคลายมาตรการสกัดการแพร่ระบาดของเชื้อไวรัสโควิดหรือไม่อย่างไร และติดตามยอดผู้ติดเชื้อต่อไป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,991.09 ล้านบาท ปิดที่ 35.75 บาท ลดลง 0.25 บาท
BCH มูลค่าการซื้อขาย 2,294.09 ล้านบาท ปิดที่ 23.40 บาท ลดลง 1.40 บาท
GULF มูลค่าการซื้อขาย 2,243.94 ล้านบาท ปิดที่ 38.50 บาท เพิ่มขึ้น 0.75 บาท
KCE มูลค่าการซื้อขาย 2,236.84 ล้านบาท ปิดที่ 85.75 บาท ลดลง 0.75 บาท
MTC มูลค่าการซื้อขาย 1,874.37 ล้านบาท ปิดที่ 61.00 บาท เพิ่มขึ้น 5.50 บาท
 